Na temelju članka 6. stavka 1. i članka 117. Zakona o socijalnoj skrbi (“Narodne novine” broj 157/13, 152/14 i 99/15) i članka 40. Statuta Grada Koprivnice (“Glasnik Grada Koprivnice” broj 4/09, 1/12, 1/13 i 3/13 – pročišćeni tekst), Gradsko vijeće Grada Koprivnice na \_\_\_. sjednici održanoj \_\_\_\_\_\_\_\_ 2016. godine, donijelo je

**O D L U K U**

**o dopuni Odluke o socijalnoj skrbi Grada Koprivnice**

**Članak 1.**

U Odluci o socijalnoj skrbi Grada Koprivnice („Glasnik Grada Koprivnice“ broj 4/12, 3/13, 3/14, 5/15 i 1/16 – pročišćeni tekst) u članku 2. dodaje se novi stavak 2. koji glasi:

„Iznimno od stavka 1. ovog članka, pravo na pomoć za podmirenje troškova predškolskog odgoja i obrazovanja mogu ostvariti djeca pod sljedećim uvjetima:

1. čiji jedan od roditelja s kojima žive u zajedničkom kućanstvu ima prijavljen boravak na području Grada Koprivnice, a kao porezni obveznik ima utvrđenu mjesnu određenost prema uobičajenom boravku, odnosno Grad Koprivnicu,
2. čiji jedan od roditelja s kojima dijete živi u zajedničkom kućanstvu ima status stranca ili osobe bez državljanstva s privremenim boravkom na području Grada Koprivnice.“.

**Članak 2.**

Ova Odluka stupa na snagu osmog dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 551-01/16-01/0001

URBROJ:

Koprivnica, 24. kolovoza 2016.

PREDSJEDNIK:

Zoran Gošek, dipl. ing.

**O B R A Z L O Ž E NJ E**

Odlukom o socijalnoj skrbi Grada Koprivnice („Glasnik Grada Koprivnice“ broj 4/12, 3/13, 3/14, 5/15 i 1/16 – pročišćeni tekst) određeno je da se prava iz socijalne skrbi utvrđena Odlukom osiguravaju hrvatskim državljanima koji imaju prebivalište na području Grada Koprivnice te strancima i osobama bez državljanstva sa stalnim boravkom na području Grada Koprivnice.

Nerijetko se događa da je obitelj nastanjena u Koprivnici, a samo jedan od roditelja iz određenih razloga ima prijavljeno prebivalište na području Grada Koprivnice, kao i da jedan od roditelja ima status stranca, a proces stjecanja državljanstva Republike Hrvatske je dugotrajan, stoga djeca navedenih roditelja ne ispunjavaju uvjete za ostvarivanje prava na pomoć za podmirenje troškova predškolskog odgoja i obrazovanja.

Pravilnikom o uvjetima i načinu ostvarivanja prednosti pri upisu djece u Dječji vrtić „Tratinčica“ Koprivnica („Glasnik Grada Koprivnice“ broj 1/13 i 1/14) nije određeno da dijete i roditelji radi upisa u vrtić trebaju imati status državljana Republike Hrvatske, a Odlukom o izmjenama i dopunama Odluke o utvrđivanju mjerila za sufinanciranje djelatnosti ustanova predškolskog odgoja na području Grada Koprivnice („Glasnik Grada Koprivnice“ broj 2/15) i Odlukom o izmjenama i dopunama Odluke o mjerilima za financiranje djelatnosti predškolskog odgoja i sufinanciranje djelatnosti dadilja na području Grada Koprivnice („Glasnik Grada Koprivnice“ broj 3/13, 4/13, 1/14, 7/14 i 1/15) predlaže se da prednost pri upisu u vrtić, te sufinanciranje djelatnosti ustanova predškolskog odgoja i usluga dadilje, mogu ostvariti i djeca čiji jedan roditelj ima boravak na području Grada Koprivnice, uz uvjet da kao porezni obveznik ima utvrđenu mjesnu određenost prema uobičajenom boravku, odnosno Grad Koprivnicu.

Obzirom na navedeno, a radi usklađivanja s aktima Grada Koprivnice koji reguliraju ostvarivanje određenih prava u području predškolskog odgoja i izjednačavanja sve djece građana Grada Koprivnice u ostvarivanju prava na pomoć za podmirenje troškova predškolskog odgoja i obrazovanja, predlaže se donošenje Odluke o dopuni Odluke o socijalnoj skrbi Grada Koprivnice.

Nositelj izrade akta: Predlagatelj:

Upravni odjel za društvene djelatnosti Zamjenik koji obnaša

i europske poslove dužnost gradonačelnika:

Pročelnik: Darko Ledinski, prof. Mišel Jakšić, dipl. oec.